ผนึกเมียนมา วางมาตรฐาน แบงก์อาเซียน
ธปท.จับมือเมียนมา ตั้งมาตรฐานธนาคารพาณิชย์อาเซียน หนุนภาคธุรกิจธนาคาร การค้า การลงทุน
29 ต.ค. 2565

ธปท.จับมือเมียนมา ตั้งมาตรฐานธนาคารพาณิชย์อาเซียน หนุนภาคธุรกิจธนาคาร การค้า การลงทุน
แหล่งข่าวจากธนาคารแห่งประเทศไทย (ธปท.) เปิดเผยว่า เมื่อวันที่ 27 พ.ย.ที่ผ่านมา นายวิรไท สันติประภพ ผู้ว่าการ ธปท. และ U Kyaw Kyaw Maung ผู้ว่าการ ธนาคารกลางเมียนมา ได้ร่วมลงนามแสดงความประสงค์เข้าร่วมการเจรจาทวิภาคี เพื่อจัดตั้งมาตรฐานธนาคารพาณิชย์ในอาเซียน (Qualified ASEAN Banks หรือ QABs) ระหว่างไทยและเมียนมา เพื่อเป็นจุดเริ่มต้นของการเจรจาทวิภาคีระหว่างกันอย่างเป็นทางการ
สำหรับประเทศเมียนมาถือเป็นประเทศอันดับที่ 3 ในกลุ่มประเทศสมาชิกอาเซียนที่ร่วมลงนามในเอกสารแสดงความประสงค์เข้าร่วมเจรจาทวิภาคีกับไทย รองจากประเทศมาเลเซียที่มีการลงนามไปเมื่อ 14 มี.ค. 2559 และประเทศอินโดนีเซียที่ลงนามไปเมื่อ 31 มี.ค. 2559 ที่ผ่านมา โดยการเจรจาดังกล่าวเป็นส่วนหนึ่งของการดำเนินงานภายใต้กรอบการรวมตัวภาคการธนาคารอาเซียน (ASEAN Banking Integration Framework หรือ ABIF) ซึ่งจะเปิดโอกาสให้ธนาคารพาณิชย์อาเซียนเข้าสู่ตลาดระหว่างกันได้บนหลักการต่างตอบแทน และให้มีความยืดหยุ่นในการประกอบธุรกิจได้มากยิ่งขึ้น
ทั้งนี้ การร่วมมือกันพัฒนาธนาคารพาณิชย์ให้มีมาตรฐานที่จะเปิดให้บริการระหว่างกันในอาเซียนได้นั้น จะช่วยให้ประเทศที่มีความร่วมมือกันสามารถเปิดให้บริการและทำธุรกิจธนาคารระหว่างกันได้มากขึ้น ไม่ว่าการเปิดสาขาธนาคารเพื่อให้บริการระหว่างกัน หรือการให้บริการทางการเงินระหว่างกันของสองประเทศจะทำได้กว้างมากขึ้น ซึ่งการเริ่มของประเทศสมาชิกในอาเซียนจะเริ่มจากประเทศที่มีความพร้อมและเริ่มจากความร่วมมือเป็นคู่ๆ ไป